EFF-kandidaat doodgeskietFoto bloot ter illustrasie van die EFF en die opkomende munisipale verkiesing. Foto: EFF/Facebook) ’n Kandidaat van die EFF vir die komende munisipale verkiesing is Sondag kort ná ’n veldtogvergadering in KwaZulu-Natal doodgeskiet. Michael Thulani Shangasewas, ’n inwoner van Kwanyamazane, was glo op pad terug van die vergadering in Dambula toe hy omstreeks 17:00 in die Herwood-omgewing in Pietermaritzburg vermoor is. Brig. Vishnu Naidoo, woordvoerder van die polisie, sê die motief vir die moord is nog onbekend. Die polisie het die 72 uur-aktiveringsplan in werking gestel om seker te maak dat alle nodige hulpbronne beskikbaar gemaak word om die moord te ondersoek. Dit sluit in gespesialiseerde eenhede soos misdaadintelligensie, die provinsiale politieke taakmag en die Valke. Naidoo doen intussen ’n beroep op die gemeenskap om enige relevante inligting by die polisie se Stop Misdaad-nommer by 086 00 10111 aan te meld. Inligting sal vertroulik hanteer word.